**Ekologinė gamyba ir kokybe paženklintas maistas - mūsų ateitis**

**Viešbutyje „ Crowne Plaza Vilnius“ vyko „Kokybiško maisto šventė“**  – tradicinis, kasmetinis renginys Lietuvoje, propaguojantis ekologiškus, nacionalinės kokybės ir kilmės, vietos nuorodos bei geografinės nuorodos maisto produktus, suteikiantis kompetentingos informacijos ir skatinantis gamintojus gaminti ir vartotojus rinktis  šiuos produktus kasdieninėje mityboje, formuojantis pozityvų požiūrį į šiuos produktus, valgymo kultūrą Lietuvoje.

Renginio metu vyko dviejų konkursų **„ Kokybe paženklintas maistas 2019“ ir “Geriausias 2019 m. ekologinės gamybos ūkis“** apdovanojimai.Geriausio ekologinės gamybos ūkio vertinimo komisija, sudaryta iš LR Žemės ūkio ministerijos, VšĮ „ Tatulos programos“, mokslo įstaigų ir ekologinio ūkininkavimo srities specialistų, aplankė ir vertino 19 ekologinės gamybos ūkių visoje Lietuvoje. Komisijos sudėtyje buvo ir Molėtų rajono ekologinių ūkių bendruomenės „ Gojelis“ pirmininkė, Vida Šeikienė. Keliems mūsų rajono ekologiniams ūkiams taip pat buvo siūloma dalyvauti konkurse, bet jie dėl įvairių priežasčių atsisakė. Vertinimo komisijos baigiamasis posėdis vyko VšĮ Alantos technologijos ir verslo mokykloje, turinčioje ekologinės gamybos ūkį ir akreditaciją ekologinio ūkininkavimo konsultavimui. Ekologiniai ūkiai buvo vertinami pagal septynis kriterijus: žemės ūkio gamybos lygį, ekologiškų pardavimų dalį, ūkio būklę ir aplinkosauginę veiklą, ar ūkis atlieka perdirbimą, ar dalyvauja parodose, bendruomenės veikloje, ar bendradarbiauja su mokslininkais?

**Pirmąją vietą** už pasiekimus puoselėjant ekologinį vaistažolininkystės  ūkį, socialinės veiklos vystymą gavo Pilnų namų bendruomenė. **Antrąją vietą** –  už gamtos ir žmogaus darną bei puikių rezultatų pasiekimą auginant ir perdirbant ekologinio gamybos ūkio produkciją – užėmė Ričardas Kvekšas, elnių augintojas iš Ukmergės rajono. Ūkininko naudojami žemės plotai yra ir Molėtų rajone Balninkų seniūnijoje. **Pranciškus Razutis** už ilgametį ekologinio pienininkystės ūkio gamybos vystymą, puikius rezultatus ir inovatyvius sprendimus laimėjo **trečią vietą.** Žemės ūkio ministerijos padėkas iš Žemės ūkio ministro Audriaus Palionio gavo ir kiti konkurso dalyviai, kurie buvo pagerbti šventės vakarinėje dalyje: renginio vedėja Zita Kelmickaitė.

**Konkurso „Kokybe paženklintas maistas“ b**uvo vertinami 32 konkursui pristatyti produktai **pagal tris nacionaliniu ir europiniu lygiu pripažintas maisto kokybės sistemas.** Pagal **ekologinės gamybos** kokybės sistemą laimėtoja tapo „Mamuko košė“ – ekologiškų avižų, žaliųjų grikių, miežių, speltos, kviečių ir rugių kruopyčių mišinys. Daujėnų naminė duona ir sūris „Džiugas“ tapo laimėtojais pagal **saugomų nuorodų kokybės sistemą**. Pagal **nacionalinę žemės ūkio ir maisto kokybės sistemą** pagamintų produktų nugalėtojais tapo Audronės Ispiryan ūkio avietės (Polka veislės) bei Mindaugo Šlapausko ūkio šaldytos  aviečių sultys su cukrumi.

Šventės metu vyko kokybiškų produktų mugė, kurios metu buvo galima degustuoti produktus, vertinti jų juslines savybes – skonį, kvapą, išvaizdą ir vėliau juos atpažinti parduotuvių lentynose. Žinomi sveikos mitybos ir sertifikavimo specialistai, lektoriai, gamintojai renginyje šventės-mugės metu dalinosi gerąja patirtimi apie ekologiškus, nacionalinės kokybės ir kitus kokybiškus maisto produktus. Maisto produktų gamintojai pasakojo apie produktų atsiradimą „nuo lauko iki stalo“, dalinosi gerąja gamybos patirtimi, jų integravimą į viešojo maitinimo sektorių (darželius, mokyklas, ligonines). Prieš metus du Ukmergės darželiai pradėjo unikalią maitinimosi programą, kai vaikams maistas gaminamas iš produktų, užaugintų vietiniuose ekologiniuose ūkiuose. Savo patirtimi integruojant ekologiškus produktus darželiuose pasidalijo Ukmergės rajono savivaldybės administracijos direktoriaus pavaduotoja Dalė Steponavičienė. Ji papasakojo apie įveiktus iššūkius integruojant į valgiaraštį ekologiškus produktus, kaip sekėsi sudominti jais vaikus. Apie patirtį vaikų maitinime ekologiškais produktais dalijosi ir Kauno rajono savivaldybės atstovė. Pagal Ukmergės darželių ekologiško vaikų maitinimo patirtį, Molėtų rajono savivaldybė planuoja organizuoti tokią veiklą ir mūsų rajone. Molėtų rajono ekologinių ūkių bendruomenė „ Gojelis“ kviečia ekologinių ūkių savininkus aktyviai įsijungti į planuojamą veiklą: tiekti ekologiškus produktus vaikų maitinimui. Tai būtų galimybė rajono ekologiniams ūkiams aktyvinti gamybą, plėsti auginamos produkcijos asortimentą, realizuoti savo produkciją ir didinti ekologinės gamybos plotus.

Vida Šeikienė

Molėtų rajono ekologinių ūkių bendruomenės“ Gojelis“ pirmininkė,

VšĮ Alantos TVM Vyr. profesijos mokytoja,

LR Žemės ūkio ministerijos akredituota ekologinių ūkių konsultantė